Імя паэта носяць вуліцы ва ўсіх абласных цэнтрах Беларусі, у Ніжнім Ноўгарадзе, Яраслаўлі і Ялце, школы і бібліятэкі ў розных беларускіх гарадах. У 1991 г. у Мінску адна з вуліц была перайменавана ў гонар Максіма Багдановіча. 9 снежня 1981 г., у гонар 90-годдзя з дня нараджэння паэта быў пастаўлены помнік. Аўтары помніка скульптар С. Вакар, архітэктары Ю. Казакоў і Л. Маскалевіч. Бронзавая статуя паэта вышынёй 4,6 метра была ўсталявана на пастаменце з чырвонага граніту. Паэт увасоблены з перакрыжаванымі на грудзях рукамі, у правай руцэ з букетам васількоў — кветак, так мілагучна ўслаўленых у яго паэзіі. У чэрвені 2008 г. помнік усталявалі наноў пасля рэканструкцыі.